Lasanble i ganny plis detay lo sitiasyon pei fas a pandemik COVID-19 -Seychelles Nation\nLasanble i ganny plis detay lo sitiasyon pei fas a pandemik COVID-19 |25 March 2020\nSwivan en kestyon Notis Prive par dirizan lopozisyon Wavel Ramkalawan lo sitiasyon COVID-19 dan pei devan Lasanble Nasyonal yer, bann manm in ganny sans pour ganny plis lenformasyon detaye lo sa sitiasyon, bann mezir ki pei pe pran, defi ki i pe fer fas avek e osi kestyonn komisyonner lasante piblik, minis limenm, ek lezot o zofisye gouvernman lo sa size.\nVi ki sa kestyon ti annan plizyer morso e enplik diferan minister, en sel minis, e sa ti Minis Finans, Komers, Lenvestisman ek Planifikasyon Ekonomik, Msye Maurice Loustau-Lalanne, ki ti vin reponn kestyon lo lapar tou sa bann lezot minister me i ti ganny akonpannyen par bann o zofisye sorti dan sakenn sa bann minister. Lasanble ti al dan staz komite pour permet tou sa bann zofisye enterakte avek bann manm lo diferan pwen.\nNou ava rapel ki sa kestyon ki ti lo lord dizour Lasanble Nasyonal depi semenn pase me vi serten malantandi i pa ti ganny reponn semenn pase, in retourn ankor sa semenn.\nKestyon orizinal ti lir konm swivan:\n“Etan donnen ki nou pei Sesel, parey lezot pei, pe fer fas avek danze COVID-19 e ki son lenplikasyon i serye pour tou sekter nou lavi, dan lespri solidarite e avek bi anmenn nou pep ansanm par ganny bon lenformayson, eski sa bann minister spesifik, savedir Lasante, Tourizm, Finans, Komers, Ledikasyon ek Lagrikiltir, i kapab donn Lasanble dernyen mezir ki zot pe pran, sitiasyon aktyel, zot analiz, stratezi ek prozeksyon, afen ki Seselwa i ava pli byen prepar zot lekor pour tou evantyalite”.\nPandan bomaten antye Minis Loustau-Lalanne ti reponn bann diferan parti sa kestyon e apre Komisyonner Lasante Piblik, Dokter Jude Gedeon, ti klersi diferan pwen souleve par bann manm parey size lockdown, karantenn kot lakour, parmi lezot ankor.\nPour sa ki konsern laspe lasante, Minis Loustau-Lalanne ti repas an detay lo sitiasyon aktyel, bann mezir sanniter ki anplas e in fer rapel ki pei i ankor annan aktyelman zis sa 7 ka lenfeksyon.\nMinis in osi fer resorti ki dimoun in ganny bokou lenformasyon lo ki mannyer sa viris i transmet e ki zot devret fer pour kas sa lasenn transmisyon.\n“Nou bezwen reste ini, reste solider ek kanmarad e fer sir ki nou pratik bann mezir rekonmande par Lotorite Lasante, pour protez nou lekor, protez nou fanmir, protez nou vwazen e protez nou sosyete,» minis ti dir.\nAnsaki konsern sitiasyon tourizm vizavi COVID-19, minis ti dir ki depi ki Sesel in ferm son lafrontyer avek vwayazer Eropeen, nou’n vwar ki sif larive touris in tonbe drastikman e nou ekspekte sa i kontinyen anmezir ki bann lezot pei i ferm zot lafrontyer e bann lankonpannyen aeryen i redwir ouswa aret zot bann servis.\nMinis Loustau-Lalanne i dir STB in fer en sondaz pour regard lenpakt lo bann letablisman touristik. Dan sa survey ki ti ganny fer pandan wikenn ek Lendi le 23 Mars, 72 letablisman in reakte.\nBann letablisman ki’n ranpli sa form, 71% i guesthouse ek self-catering, 7% i gran lotel, 13% pti lotel, 1% lotel mwayen e 3% vila deliks e 6% i bann akomodasyon flotan.\nSa 72 letablisman i reprezant 866 lasanm an total e tou ‘occupancy’ pour sa 866 lasanm i 19%; 2367 ‘cancellations’ ant le 25 Fevriye ek 23 Mars in ganny rikorde;\nvaler total sa bann booking ki’n ganny anile ziska prezan i vo US $3.8 milyon; sa 72 lestablisman in rikord 215 ‘postponement’ bann booking pour plitar dan lannen.\nPou bann diferan lakonpannyen aeryen ki pe deservi Sesel, lenformasyon lo zot servis i sanz souvan. Statistik le 23 Mars i montre:\n- Qatar Airways - tou vol in sispann depi 23 Mars ziska le 31 Me 2020;\n- Sri Lankan Airlines - pour le moman selman vol depi 18 Mars ziska le 27 Avril 2020 in sispann, eksepte 28 Mars 2020;\n- Air Mauritius - tou vol depi 20 Mars ziska 28 Avril 2020 in sispann;\n- Condor - vol 25 Mars ek 28 Mars i ankor lo schedule pour rapatriy viziter e apre sa tou larestan vol in sispann ziska 19 Avril;\n- Turkish Airlines – depi le 23 Mars, tou son vol in sispann ziska le 13 Avril;\n- Kenya Airways – apartir le 26 Mars tou vol pou sispann;\n- Ethiopian Airlines – in anil tou vol Lendi, Merkredi ek Vandredi depi le 18 Mars 2020, ki fer i reste 4 vol par semen;\n- Air Austral – in sispann tou vol apartir 27 Mars ziska 12 Avril 2020;\n- Emirates – tou vol in sispann aparti le 25 Mars 2020, me selman i annan vol rapatriasyon;\n- Air Seychelles – vol pour Sid Afrik in redwir pour vin 3 fwa par semen, Mumbai in fermen pour 7 zour aparti Dimans e Moris in fermen pour en semen.\nPour larestan, minis i dir zot pa ankor resevwar lenformasyon avek zot.\nPour sa 2enm kar lannen minis in dir ki Bord Tourizm i an se moman pe travay lo en plan pour ankouraz bann servis touristik lokal pour donn bann loportinite vakans nou Seselwa. I ti note ki a sa pwen sa plan pa pou mars deswit an vi ki i annan restriksyon enpoze pour rezon lasante an term mouvman piblik, me depandan ki mannyer keksoz i evolye i a kapab vin en lot sours sipor pour nou bann servis touristik e sirtou letan ki nou pe esper nou bann lezot marse rekouver.\nZot osi pe travay lo en plan pour relans Sesel lo bann marse pour sezon liver 2020 an esperan ki keksoz in amelyore.\nAn sa ki konsern finans, swivan bann dernyen devlopman konsernan viris COVID-19, Minister Finans an kolaborasyon avek son bann partner in konmans reviz sitiasyon lekonomi pour 2020. Minis Loustau-Lalanne i dir ki sa prozeksyon nou « worst-case scenario » i endike ki krwasans lekonomi pour lannen 2020 (Real GDP Growth), pou desann pour ariv 10.8% negativ konpare avek 3.5% krwasans ki ti’n ganny prozekte pour Bidze 2020.\n«Dan sa nouvo bidze nou pe espekte en defisit dan plas en sirplis balans primer 2.5% ki ti’n prozekte an Oktob pour lannen 2020.\nI ti fer resorti ki lenpak imedya sa viris i byensir dan sekter tourizm, ki pilye lekonomi.\nMe minis i dir gouvernman pe anmenn en kantite nouvo mezir ki pe ganny met anplas avek bi gard lekonomi vivan pandan ki nou pe fer fas avek sa kriz global, ki pou asire ki na pa anplwaye ki pou perdi zot louvraz e ki osi napa biznes ki pou fermen an rezilta sa pandemik. I dir Minister Finans pe finaliz en nouvo bidze ki i pou anmenn devan Lasanble Mardi le 31 Mars 2020.\nAn sa ki konsern Minister Ledikasyon ek Resours Imen, depi ler lenformasyon in ganny donnen sa minister in formil en plan prevansyon e preparasyon an kolaborasyon avek Departman Lasante ek DRDM.\nPlan lo nivo prevansyon ek preparasyon i konpri:\n- Sesyon sansibilizasyon avek tou bann ‘School Health and Safety Committee’ ek reprezantan lenstitisyon edikasyonnel ek staf headquarters ki ti ganny fer vandredi le 13 Mars. Bi sa sesyon sete pour ekip bann partisipan pour zot pli byen kapab sansibiliz bann staf ek etidyan dan zot lenstitisyon respektiv;\n- Distribisyon ‘posters and leaflets’, (print and digital) pour ledikasyon ek lenformasyon dan bann lenstistisyon edikasyonnel, enkli headquarters;\n- Sesyon sansibilizasyon lo nivo lekol pour etidyan ek staf avek sipor school health nurse ek public health officers dan zot distrik respektiv;\n- Sansibilizasyon bann ‘Cleaning Agencies’ ki pe donn servis bann lenstitisyon edikasyonnel’ enkli bann ki travay dan headquarters. Sa sesyon ti ganny fer Merkredi le 18 Mars ;\n- Ranforsi ledikasyon lizyenn anliny avek direktiv departman lasante.\n- Asir fasilite ek provizyon sanniter adekwat lo nivo tou lenstitisyon.\nAntretan ki sa minister i kontinyen avek son plan prevansyon i reste angaze avek son bann partener an partikilye departman lasante an sa ki konsern nouvo devlopman.\nDapre ANHRD i annan en total 484 etidyan ki pe etidye dan 32 diferan pei aparti Zanvye 2020.\nDan sa 40 etidyan ki ti pe etidye an Sin, 34 ti retourn Sesel eksepte sa 2 ki ti pe ganny restrikte an Wuhan. Sa de etidyan an kestyon ti ariv Sesel pli tar le 17 Fevriye 2020 apre ki zot ti’n pas 2 semenn an karantenn an Frans. Pour note, i annan 4 etidyan ki ankor an Sin ki ti prefere reste laba. Zot an bonn sante e pe kontiny zot letid a zistans.\nLazans pe donn lasistans finansyer serten etidyan ki sorti Lasin ki’n napa sa fasilite pour ed zot kouver fre internet pour zot letid a zistans.\nPour larestan etidyan ki ankor aletranze, zot non ek ladres email in ganny anvoye kot departman Zafer Etranzer pour ganny sirkile avek bann Lanbasad ek Konsil Onorer pour ki zot kapab pran kontak direk avek bann etidyan pour get zot byennet. I deza annan bann Konsil ek Lanbasad ki pe kontakte ANHRD pour met lazans azour avek bann devlopman dan sa bann pei.\nLo kote Lagrikiltir minister ti’n deza konmans diskisyon avek bann akter sirtou bann fourniser bann baz (inputs) ki bezwen dan prodiksyon.\nLo kote Livestock, ansa ki konsern faktori ki fer manze zannimo i annan stok pour 2 mwan e i deza annan bann matyer premyer ki lo lanmer ki pou anmenn pour en mwan adisyonnel.\nAnsa ki konsern bann enportater manze zannimo zot in dakor pour ogmant zot stok ki aktyelman anviron 6 semenn pour vin 3 mwan, prenan kont “shelf life” sa bann prodwi ki pa plis ki 6 mwan.\nMinis i dir sel problenm se bann “Day Old Chicken” ki pa pe kapab ganny enporte an gran kantite akoz limitasyon lo fertilite bann dizef poul.\nSe Lazans Lagrikiltir (SAA) ki prensipalman fourni bann fermye avek langre ek legren pour prodiksyon.\nStok ki annan pour sa bann prodwi i kouver en peryod 3 mwan. Mankman ki i annan se Nitrophoska ek UREA ki’n fini order e nou ekspekte resevwar dan sa prosen 25 zour. Antretan, sa bann langre ki annan i kapab ganny servi pour ranplas Nitrophoska.\nDan zefor pour ogmant komers rezyonal dan bann danre alimanter, Lazans Biosekirite Nasyonal in klersi lenportasyon swivan Pest Risk Assessment (PRA) ki’n fer dan sa bann pei pour nou kapab enport bann danre swivan:\nKenya: Lavyann ek legim fey, fri ek gro manze\nEthiopia: Lavyann, zavoka ek zepis\nSouth Africa: Prensipalman lavyann, bann agrim ek fri tanpere\nMauritius: Prensipalman legim fey ek gro manze\nMadagascar: Diri avek standar EU\n“Tou sa ki pe ganny fer i deza anliny avek sa Plan Konpreansiv pour Lagrikiltir me sa ki neseser se pour redouble zefor e ogmant prodiksyon pli vit ki nou ti’n prozekte,” Minis Loustau-Lalanne in dir.\nMinis ti osi donn plis detay lo bann later ki’n met a dispozisyon bann fermye.\nAn konklizyon i ti fer resorti ki personn pa kapab dir avek okenn sertitid ki mannyer sa maladi pou evolye isi Sesel e ayer.\nI ti eksplike ki baze lo lafason ki in evolye dan serten lezot pei, nou bezwen met nou pare pour tou bann evantyalite. Nou pe swiv tou bann oryantasyon ki lorganizasyon mondyal lasante i donnen. Nou annan en Plan Nasyonal pour fer fas avek sa sitiasyon dan tou son lanpler e nou’n mobiliz tou sekter piblik, prive ek sosyete sivil e tou endividi pour sakenn zwe son rol.\nApard bann preparasyon nasyonal ki nou pe fer kontinyelman, nou pe osi devlop oubyen konsolid partenarya avek nou bann partener bilateral ek miltilateral pour ed nou an ka nesesite.\nLorganizasyon Mondyal Lasante ek serten gouvernman dan larezyon in dakor pour vin zwenn nou e donn nou en koudmen. I deza annan en eksper OMS ki pe travay avek departman Lasante depi Lendi. Sa eksper i annan bokou leksperyans dan bann lepidemi partou dan Lafrik.\n«Nou tou nou swete ki sa pandemi i fini vitman, ki sa viris i aret propaze dan tou pei e i permet nou tou kontinyen nou lavi parey avan.\n«Sepandan si sa lepidemi pa fini vitman, oubyen si i agrave, prozeksyon ki nou kapab fer se sa ki nou vwar pe arive dan lezot pei. I annan bann ka ekstrenm e i annan bann ka mwen ekstrenm.\n«Dan nou bann preparasyon ek aksyon, nou annan touzour tou keksoz antet. Nou pe swiv sa ki pe arive dan lezot pei e nou pe fer tou sa ki nou kapab fer e ki nou devret fer pour anpese vwar en sitiasyon ekstrenm isi Sesel,» Minis Loustau-Lalanne in fer resorti.»\nI dir ki nou bezwen kontinyen evalye sitiasyon konstaman e pran bann mezir apropriye baze lo levidans e lo meyer pratik enternasyonal.\nLetan i ti reponn kestyon e klarifye plizyer pwen bann manm konsernan COVID-19 sirtou lo nesesite pour en lockdown ki bokou dimoun pe demande, Dokter Gedeon ti eksplike ki nou koneksyon avek lemonn eksteryer i deza dan en lockdown. I ti osi eksplike ki dapre gidans WHO en lockdown i kapab antre anfors letan i annan en premye ka transmisyon dan kominote e i ti donn plizyer leksplikasyon akoz en lockdown prematire i kapab anmenn plis problenm akoz Sesel i depan lo lemonn eksteryer pour tou son laprovizyonnman e i ti ensiste ki latitid ek konportman dimoun dan sa moman kritik i pli enportan dan bann sitiasyon parey pour kapab redwir transmisyon olye ki en lockdown.\nDan sesyon yer apremidi Minis Loustau-Lalanne ti reponn bann kestyon relye avek laspe ekonomik asosye avek COVID-19 e kestyon predominan ti desizyon gouvernman pour asir saler tou travayer dan sekter prive e fodre dir ki ti annan bokou kestyon e bann pwennvi divers lo sa size.\nMe minis ti asir Lasanble ki desizyon gouvernman se pour asire ki sa bann biznes pandan sa premye 3 mwan zot kontinyen fonksyonnen pour letan nou sorti dan sa kriz zot ava’n pare pour zot fer biznes.\n«Gouvermnman pa la pour micro-manage bann biznes prive me nou pou donn zot en lasistans ziska 45 mil 485 roupi pour saler,» minis ti eksplike.


Konsey pratik pandan festivite\nAnkor en lot sezon festivite in arive. Parey tou le lannen i pou enn ki pou ranpli avek selebrasyon osi byen ki dezapwentman. Alor parey labitid NATCOF i pran lokazyon pour donn serten konsey bann konsonmater.\nOzordi nou pou abord sa size danze ek prekosyon lo larout piblik vi ki pandan sezon Nwel ek Lannen i annan bokou mouvman dan tou kwen pei. I neseser ki pyeton konman motoris i pran serten prekosyon ekstra.\n• Fer sir ki nou obeir tou lalwa trafik e semen e a tou moman nou annan nou permi dray (driving license) dan nou posesyon.\n• Donn nou lekor ase letan pour ariv dan nou destinasyon. Sa i pou anpes nou fer vites. Mazin byen ki i annan bokou plis sirveyans par lapolis pandan sa letan e nou sans pour esape kan nou’n fer en lofans i tre limite.\n• Asire ki tou pasaze ki dan nou transpor i met zot sentir sekirite enkli drayver avan ki nou demare.\n• Nou transpor i devret toultan dan bon kondisyon pour roule.\n• Reste atantif pandan ki nou pe dray. Evite servi nou telefonn oubyen les nou ganny distrer par okenn lezot mwayen. Nou kapab vin en danze pour nou menm, lezot motoris ek pyeton si nou donn nou latansyon lezot keksoz pandan ki nou pe dray.\n• Reste toultan kalm e azir byen anver tou lezot dimoun ki pe servi larout piblik. Reziste okenn tantasyon ki kapab devlop dan en konfrontasyon.\n• Limit lakantite lalkol si nou pe al dray. I konseyab pour nou pa konsonm ditou lalkol si nou annan lentansyon dray. Dan moman kot nou pe al anmize e nou santi ki nou pou konsonm lalkol, i enportan ki nou fer en plan davans. Swazir en dimoun ki pa pe bwar lalkol pour dray. Oubyen fer laranzman pour pran en taksi ou menm si i konvenyan pas lannwit kot nou pe al anmize.\n• Dan lenstans kot nou santi lafatig, i pli bon nou aret nou transpor e repoze. Sa i akoz nou vin en gro danze pour nou menm ek lezot si nou tonm dormi. Dan ka kot i annan en lot drayver dan nou transpor, nou kapab fer en laranzman.\n• Pandan ki nou pe dray, fodre nou reste toultan alert e vizilan pour nou kapab idantifye okenn danze potansyel e evit posibilite en aksidan. I arive kot danze pa kapab ganny eparnye, alors fer sir ki nou konn bann nimero dirzans kot nou pou kapab ganny led. Lapolis : Dirzans -999/Hotline-133, Lopital : Dirzans-151, Lazans Tenny dife ek Softaz : Dirzans-999.\n• Konman pyeton, i obligatwar pour nou servi byen trotwar e pasaz pyeton kot in ganny mete. Evite servi trotwar pour fer nou bann konversasyon akoz sa i vin en lenkonvenyans kan i anpes lezot sirkil libreman.\n• Nou konman paran nou devret toultan pe atrap lanmen nou zanfan e kit zot dan nou prezans pour evite ki zot kree danze lo larout piblik. I konseyab pandan sa bann moman festivite pour pa anmenn zanfan dan bann landrwa kot i annan gran kantite dimoun.\nKonman konsonmater annou pran nou responsabilite e fer bann bon desizyon pour ki sa sezon festivite i pas dan lazwa ek lape.\nZWAYE NWEL E BONN ANE !


Kreater i donn zonm en Paradi | Mesaz Labib\nKreater i donn zonm en Paradi\nBondye i kree liniver ek lavi lo later; i kree en zonm ek en fanm parfe, met zot dan en zoli zarden e donn zot bann komannman pour obeir\nSA FRAZ ki dir: “O konmansman, Bondye ti kree lesyel ek later” i parol pli popiler ki’n deza ganny ekrir pour konmans en liv. (Zenez 1:1) Labib i servi sa fraz senp e pwisan pour entrodwir Zeova, sa Bondye tou pwisan ki Lekritir Sen antye i koz lo la. Premye verse Labib i idantifye Bondye konman Kreater sa gran liniver enkli sa plannet ki nou viv lo la. Bann verse ki swiv i montre ki pandan bann gran peryod letan, ki senbolikman i ganny apele bann zour, Bondye ti prepar later pour nou reste lo la, i ti kree tou bann keksoz merveye ki nou vwar dan lanatir.\nImen i sa kreasyon pli remarkab lo later. Imen in ganny kree dan resanblans Bondye, i kapab demontre bann kalite ki Zeova i annan parey lanmour ek lasazes. I ti fer zonm avek lapousyer sorti dan later. I ti apel li Adan, apre i ti met li dan en paradi ki ti ganny apele zarden Edenn. Bondye menm ki ti aranz sa zarden e ranpli li avek bann zoli pye fri ki raport bokou.\nBondye ti osi vwar li neseser pour donn sa zonm en konzwen. I ti pran en kot avek Adan pour kree en fanm, i ti anmenn li kot sa zonm konman son madanm ki pli tar ti ganny apele Ev. Telman i ti kontan, Adan ti konpoz en poenm, an dizan: “La la anfen lezo sorti dan mon lezo e laser sorti dan mon laser.” Bondye ti eksplike: “Se pour sa rezon ki en zonm pou kit son papa ek son manman e i devret atase avek son madanm e zot devret vin en sel laser.”—Zenez 2:22-24; 3:20.\nBondye ti donn Adan ek Ev de komannman. Premyerman, i ti dir zot kiltiv later e pran swen avek li e finalman ranpli later avek zot desandans. Dezyenmman, i ti dir zot pa manz fri zis dan “pye konnesans bon e move” ki ti dan sa gran zarden. (Zenez 2:17) Si zot ti dezobeir, zot ti pou mor. Atraver sa de komannman, Bondye ti donn sa koup sa loportinite pour montre ki zot ti aksepte li konman zot Dirizan. Zot lobeisans ti pou osi prouve ki zot ti annan lanmour pour li e ki zot ti rekonesan. Zot ti annan tou rezon pour aksepte son gidans. I ti napa okenn defo avek sa koup parfe. Labib li menm i dir: “Bondye ti vwar tou keksoz ki i ti’n fer e, gete! i ti tre bon.”—Zenez 1:31.\n—Baze lo Zenez sapit 1 ek 2.\nKi mannyer Labib i dekrir kreasyon bann imen ek kreasyon later?\nKi kalite lavi Bondye ti anvi bann imen i viv?\nKi komannman Bondye ti donn sa premye koup imen?\nLekritir Sen i servi diferan tit pour reprezant Bondye, parey Kreater ek Bondye Tou Pwisan. Serten tit i met lanfaz lo bann kalite ki Bondye i annan, parey son sentete, son pwisans, son lazistis, son lasazes ek son lanmour. Me parkont, Bondye ti donn son lekor en non personnel ki inik e sa i Zeova. Dan langaz orizinal ki Labib ti ganny ekrir, non Bondye i aparet 7,000 fwa, premye fwa i dan Zenez 2:4. Sa non Zeova i vedir “I fer arive.” I rekonfortan pour konn sa, parski sa i vedir ki Bondye i kapab realiz nenport plan ki i annan antet e i kapab akonplir nenport promes ki i fer.\nPartaze Partaze Kreater i donn zonm en Paradi


Verbatim Tuesday 17th March, 2020 – The National Assembly of Seychelles\nHome » Verbatim » 2020 » Verbatim Tuesday 17th March, 2020\nBonzour tou Manm Onorab e bonzour tou dimoun ki a lekout e pe swiv travay Lasanble Nasyonal. Bomaten nou pou kontinyen avek nou travay me mon anvi zis fer en pti kominike avan ler ki nou travay lo nou Order Paper. Mon zis anvi fer rapel ek Lasanble ek manm piblik ki mon Lofis, Secretariat ti ganny en Private Notice Question ki sorti kot lofis Leader Lopozisyon ki i ti’n soumet avek nou e sa i lo size Coronavirus dan nou pei. Me nou ti sipoze pe pran sa PNQ bomaten me an vi ki bann Lotorite konsernen sirtou Minister Lasante i tre pre okipe pou kontenir sityasyon e swivan let ki mon Lofis in resevwar sorti kot Anbasader Marie-Pierre Lloyd ki responsab pou Minister Lasante sa kestyon, pa pou kapab ganny pran bomaten dan Lasanble. Se pour sa rezon ki mon pou donn le 2 Leader serten kantite letan pour fer serten ladres lo sityasyon, e petet pas en mesaz pour reasir manm piblik. Lo mon kote pandan sa moman difisil ki pei pe fer fas avek mon lans en lapel avek tou Manm piblik pou pa panic, me swiv bann direktiv ki Lotorite pe donnen. Annou reste ini dan sa moman donnen me osi montre konpasyon anver bann viktim. Alor mon pou donn laparol le 2 Leaders apre nou ava kontinyen avek nou travay. Onorab De Commarmond.\nMersi Mr Speaker. Bonzour Mr Speaker. Bonzour tou Manm isi prezan, tou dimoun ki a lekout. Mr Speaker vre lafors en pep i ganny mezire dan lafason ki reazir dan bann fason difisil e kritik. Ozordi nou pei pe fer fas a enn sa bann moman pli difisil dan listwar i kler ki lafason ki sa viris corona in aparet person pa’n prevwar en tel sityasyon. Partou dan lemonn nou’n vwar bann pei pe lite pour met sa viris anba kontrol e Sesel i annan bokou leson pou tire dan sa domenn. Depi konfirmasyon bann ka isi, nou pep i natirelman trakase e pe reazir e pe sey adapte avek sa nouvo realite. Me nou koman bann dirizan politik nou rol prensipal se pou reasir zot, reasir nou pep e donn zot lespwar e gidans pour sirmont bann vreman movetan. E lo sa not mon ti a kontan remersye e felisit sa Rapid Response Team ki Prezidan Faure in met ansanm e ki’n konmans travay byen avan sa viris in ariv isi Sesel. Zot in fer bokou refleksyon, bokou preparasyon e menm si pa’n fer bokou tapaz zot in travay pour prepar nou pour sa ki bokou nou pa ti pe ekspekte. Permet mwan Mr Speaker o non United Seychelles isi dan Lasanble Nasyonal e lo non zabitan Cascade remersye sa lekip for ki’n ganny met ansanm pou gid nou e akonpanny nou pandan sa kriz.\nE la mon oule remersye spesifikman Dr Gedeon enn bann zanfan Cascade Mr Speaker, e tou travayer Lasante ki lo en leta alert byen avan sa viris ti’n ariv Sesel e tou seselwa ki pe swiv bann konsey ek bann gidans ofisyel. Bann konsey ki sorti dan bann sours ofisyel Mr Speaker. Mon ti a kontan fer en lapel spesyal avek bann ki servi rezo sosyal pou aret fer politik e aret kre panik dan nou popilasyon. Bann isi lokal e bann ki aletranze arete sa bann ensinifyan ki zot pe fer lo rezo sosyal, pou detrakte bann dimoun e anpes Lotorite fer son louvraz ki enportan pou li fer. E sa nou lo sa kote latab nou kondann enfiniman sa i enkli bann ki pe kontinyen zwe politik ‘’blame game’’ parey nou’n vwar lo bann platform medya sosyal, Mr Speaker.\nMon ti a kontan enplor zot pou aret stigmatiz Seselwa ou etranze ki’n porter sa viris dan nou pei. Personn pa swete pou li malad. E viris napa sinyatir, Mr Speaker. I napa boundary. I napa nasyonalite. I napa ras e sirtou i napa kouler politik. Mon ti a kontan osi fer lapel avek tou popilasyon e tou politisyen pour nou donn sa lekip Nasyonal lespas pour zot fer zot bann travay profesyonnel. Annou respe bann profesyonnel Mr Speaker. Annou ekout sa ki lasyans pe dir nou annou servi bann protocol ki WHO in etablir. Annou pa gat zot letan ki zot deza napa bokou pou pran pou anmenn sa swen pou Nasyon Seselwa. Annou pa gat zot letan Mr Speaker, les zot travay e anmenn sa solisyon pou nou.\nParey Prezidan in dir dan son Deklarasyon, dan bann zour ki vini i pour kontinyen evalye sityasyon baze lo levidans, gidans, e rekomandasyon bann eksper medikal ekonomik, tourizm, ledikasyon, kominoter, komers, lagrikiltir, e sosyal, e i pour anons bann nouvo mezir Nasyonal dan en fason kalm e konsistan.\nNou responsabilite koman bann Leaders se pour edik nou pep lo meyer fason pou nou pa ganny sa maladi e anpes sa maladi propaze. Koman enn sa dirizan politik mon oule demann tou dimoun tou Seselwa pour;\nlav nou lanmen avek delo e savon pli souvan.\nServi sanitizer kot sa i posib.\nEvite tous figir, lizye, nennen, labous, en sit swit parey nou’n ganny averti.\nEvite anbras e donn ponnyendmen e menm hug.\nKouver figir ler nou touse oubyen eterne.\nGard nou zistans avek lezot e an ka kot nou sispekte nou’n atrap sa viris telefonn limero 141 e Minister lasante i ava diriz nou lo the next step.\nMr Speaker mon demann pep seselwa pou reste kalm e annou annan konfyans dan nou sistenm Lasante dan nou bonn profesyonnel e diriz nou pei. Sa viris i pour ariv a son lafen si nou swiv byen bann protokol e nou met an pratik sa ki neseser pou mete e non pa fer bann ensinifyan. Si nou fer bann ensinifyan sa viris i pour detrir nou. Mersi bokou Mr Speaker.\nMersi Onorab De Commarmond. Mon ava donn laparol Onorab Wavel Ramkalawan.\nMersi bokou Mr Speaker. Bonzour Mr Speaker. Bonzour tou bann koleg Onorab tou bann dimoun ki a lekout. Mr Speaker, nou pei pe pas dan en moman kritik son legzistans. San okenn dout en moman ki zanmen okenn nou in deza trouve. Sa COVID-19 ki pe fer dega atraver lemonn e dan bann pei pli gran e pli for ki Sesel, e la prezan antre dan nou prop lakaz.\nNou sitwayen e viziter etranze in ganny afekte e en gran lafreyer pe ganny leve parmi nou popilasyon. Mon koz pour tou seselwa san okenn konsiderasyon politik, relizye, nivo sosyal oubyen lezot konsiderasyon, akoz sa viris pa fer okenn distenksyon lekel ki i pour atake. Nou tou nou vilnerab, me sirtou nou bann dimoun aze. E serten dimoun ki annan bann maladi spesifik, ler sa viris i pase i pa swazir lekel ki i pour tape. Mon premye lapel alor i pour nou regard sa sityasyon ki nou ladan, koman enn ki kot nou bezwen ini ansanm pou kapab raport laviktwar kont sa maladi. Nou dan en moman kot sa lyen ki tenir nou ansanm koman en Nasyon pou ganny teste. Se dan sa moman difisil ki nou pou konnen si nou pou kapab vin ansanm dan lentere Nasyonal. I enportan pou komans par salye zefor ek devosyon tou bann profesyonnel Lasante ki depi plizyer semenn pe met zot lasante, lasante zot fanmir e menm zot lavi dan risk, pou esey kontenir propagasyon sa viris. Nou’n war lo zot figir en kantite lafatig e en kantite presyon. Nou konnen ki zot pe donn tou sa ki zot kapab menm dan sityasyon kot bann resours e fasilite pa sifizan. Mon krwar ki mon koz lo lapar mazorite seselwa pou dir zot mersi pou zot devosyon. A sa pwen mon demande ki zot ganny s lankourazman neseser ki sa respe sorti kot tou dimoun.\nMr Speaker bann reprezantan Minister Lasante in dir nou, ki zot telman okipe ki i pour difisil pour zot vin devan Lasanble ozordi. Sa i domaz akoz nou lentansyon sete pour ofer zot sa lokazyon pou reponn serten lenkyetid ki laplipar nou bann MNA nou pe tande sorti kot nou bann elektora, e an menm tan osi pou nou eksprim zot direkteman nou lankourazman. Bokou dimoun i enkyet e zot ti pe esper sa rankont ozordi pou zot bann konsern ganny met devan e larepons ganny donnen. I enportan sa moman met lanfaz lo kominikasyon e lenformasyon. Se selman ler nou kominike e selman ler nou konpran sa problenm, e kwa ki pe arive a ler nou sezi sa konpleksite sa viris COVID-19 ki manm piblik pou kapab adapte zot konportman e pran tou bann mezir pou redwir son lenpak dan nou pei. Alors mon ensiste ki kominikasyon i kontinyen dan pli pti detay lo evolisyon sa sityasyon. San bon kominikasyon dimoun pou viv an en leta panik e lozik pa pou ganny swiv.\nMr Speaker, menas pa zis lo bann travayer Lasante me lo tou bann travayer ki lo front line,. Bann travayer Imigrasyon, Customs, Air Seychelles, bann drayver bis ek taxi, tou lezot travayer dan lendistri touris e lezot ki travay direkteman avek piblik, zot osi zot pe fer fas a en gran risk e nou bezwen donn zot sa rekonesans ki zot merite. Mon profite pou etann en parol rekonfor pou nou 2 Seselwa 2 mon zanmi ki’n kontrakte sa maladi e osi sa 2 Olande. Ansanm avek tou Seselwa nou priy ki zot ava re ganny zot lasante e retourn kot zot fanmir. Menm parol rekonfor i al pour bann dimoun ki dan karantenn oubyen dan izolasyon forse dan lakour. Byensir nou mazin nou bann Seselwa atraver lemonn spesyalman bann ki dan Lerop e ki dan lockdown. Mon swete ki byento sa gro nyaz nwanr i ava sorti e zot a kapab re ganny sa lazwa pou zwenn zot fanmir e selebre. Mr Speaker mon apresye ki Gouvernman in pran sa desizyon pou frenm nou frontyer aryen avek tou bann lezot pei Eropeen avek tou lezot ki’n ganny plis afekte. I annan ankor lezot desizyon ki pe ganny propoze par lezot dimoun me nou koman en Lasanble koman bann politisyen nou pa anvi pran plas bann profesyonnel dan lasante e dir zot ki nou krwar zot merit fer. Senpleman nou anvi ankouraz zot pou pran bann bon desizyon, bann desizyon brav e pran zot vitman. Letan pa dan nou faver e nou pa kapab esper tro lontan. Koman en Lasanble se nou ki ganny demande pou aprouv bann depans ekstra dan bann moman difisil kot sityasyon pa’n prevwar. Mon anvi dir avek tou bann travayer Lasante bann dan lendistri ek biznes ek tou travayer ki nou pare pou vin ansanm e a nenport ki moman pou konsider bann resours ki neseser. Nou pou pran nou responsabilite o serye parey nou’n fer li ziska prezan. Nou osi demann Gouvernman lo son kote pou koup tou ekstravagans e pou met latansyon lo sa ki neseser, akoz nou sityasyon ekonomik i dan en sityasyon serye. Antretan Mr Speaker mezir prevansyon i ganny met an plas o nivo Lasante, serten mezir i bezwen ganny pran pou protez biznes dan nou pei. Nou lendistri prensipal tourizm pou pli ganny afekte. Tou letablisman touristik pe ganny zis kliyan ki pe kennsel zot vakans e avek nouvo restriksyon lo nou bann marse prensipal biznes pe ganny afekte. I neseser ki Gouvernman i rankontre avek sa lendistri pou rod en semen devan. Sa i ava enkli pou koz lo zot loan, reveni, travayer ek tou size enkyetan akoz apre COVID-19 lavi i bezwen kontinyen e sa lendistri i bezwen zwe son rol a plen. Mon eksprim mon solidarite spesyalman avek bann pti otelye Seselwa ki pe trimouse pour fer 2 bout zwenn dan sa moman difisil.\nMr Speaker parey nou konnen nou annan plis ki 50mil travayer dan pei ki enkli omwen 23mil etranze ki vedir 27mil travayer seselwa ki dan lanplwa swa dan Gouvernman 15mil, enkli bann home carers e larestan 12mil i dan sekter prive. En kestyon ki kler se eski resours nou pei spesyalman Lasante, pou kapab fer provizyon pou donn servis sa bann travayer an ka keksoz i agrave? Eski Gouvernman pa devret met sa size anba mikroskop e petet konsider restrikte mouvman sa kantite travayer konstriksyon, par egzanp? Oubyen menm petet demande ki dan sa moman zot retourn se zot?\nEski zot pe koz avek lenn par egzanp ki annan plis travayer pour regarde si zot pour ed nou avek latizann dan ka ki sa lepidemi e afekte nou pei dan en fason vreman serye? Mr Speaker, Gouvernman dan sa moman difisil i pour bezwen donn en lasirans tou travayer sirtou dan sekter prive lo kwa ki pou arive dan sa peryod omwen 3mwan ki devan nou. Ki bann mekanizm ki pou ganny met an plas pour permet sa bann biznes prive pou gard otan travayer spesyalman travayer Seselwa e gard zot lenvestisman ek biznes ki montre nou lekonomi. I en balans delika me fodre pa nou zis tande ki travayer pe fer redundant avan ki nou regard bann opsyon reel. La mon anvi ki sityasyon Air Seychelles i ganny adrese seryezman. Pour le moman i annan gran mekontantman akoz ler travayer pe ganny demande pour ser sang, nou aprann ki gran delegasyon bann Sef pe al Lalmanny pou resevwar nouvo avyon e ki zot depans dan lotel 5 Zetwal i tre o. Silvouple letan nou ganny demande pou ser sang annou nou tou ser sang.\nMr Speaker, nou’n war ki pou adres sa size ekonomik, bokou pei in fer sa atraver zot labank Santral ki’n fer desann lentere ki finalman i’n permet kou finansman pli ba pou overdraft oubyen loan e dan serten sirkonstans, loan ki ganny anvoye pour pli tar avek serten kondisyon. Nou an en kriz e i pour neseser ki Labank Santral Gouvernman ek bann labank i travay ansanm pou kapab met an plas en fasilite ki biznes prive a kapab kont lo la. Si neseser fodre ki nou bann tarif i ganny enpoze pou anpes okenn labi lo sa bann biznes pa okenn lenstitisyon finansyel, byensir sa pou vin ek en kou e bann eksper i bezwen toudswit fer nou konn son lanpler pou ki ansanm avek sekter prive nou pou trouv en fason pou ki sa pei i kapab fer fas ek sa kou ki a ganny partaze san ki okenn antre nou i bezwen soufer plis ki lot.\nDan tousala, Mr Speaker Gouvernman i bezwen kapab asir serten servis i reste ouver a tou moman. Sa pour enkli servis lasante, lopital ek farmasi;- servis por ek airport kot i konsern lenportasyon e mouvman marsandiz, laboutik kot i konsern manze e bezwen neseser, karbiran, servis dirzans ek lapolis, servis telefonn ek lenformasyon, servis banker e servis tanporer ek transpor an zeneral. Sa ki nou’n war se bann pei ki’n adopte prekosyon maksimonm zot in ganny rezilta pozitiv ase vit.\nSa ki nou tou nou anvi vwar Mr Speaker se ki Sesel i konbat sa COVID-19 avek sertitid ek metod kalkile ki pour anmenn rezilta konkret kot tou fanmir i ganny dekwa pou li viv lo la e ki delo, elektrisite karbiran, manze ek latizann i reste a nou dispozisyon e pei i kontinyen annan lord ek stabilite. Sa pei i bezwen en direksyon kler e mon pe demann ek sa Gouvernman pou met kart lo latab pour ki nou tou nou bos ansanm pou ki nou reisir kont sa konba mondyal ki pe menas nou ozordi. Mr Speaker fodre ki bann diferan Minister i pran zot responsabilite pli serye e se sa ki nou ti anvi ki zot vin devan nou Lasanble ozordi pou adres lepep Seselwa. Par egzanp ki pe arive avek nou bann etidyan aletranze kot bokou Liniversite pe frenmen? Ki plan letid konkret pou nou bann etidyan isi Sesel pandan sa peryod kot lekol i fermen? E bann dimoun lo Praslin ek La Digue pe demande, akoz ki lekol Praslin ek La Digue osi pa frenmen pou fer menm keksoz e bann paran osi ek bann etidyan pe demande akoz ki bann lekol Pos-Segonder pa osi fermen pandan sa moman difisil? Ki mannyer sistenm welfare pou marse pou bann ki pou perdi zot travay dan en resesyon posib? E ki mezir sekirite an plis ki pou annan dan lapolis pou anpese ki krim i ogmante, vi ki nou bann vye dimoun zot dan en sityasyon pli a risk. Ki bann mezir ki pe ganny pran an relasyon avek bann Old People’s Home? E osi bann dimoun ki dan lakour pou asiste zot?\nMr Speaker i byen ki sa size sekirite alimanter i ganny adrese dan en fason pli konkret. I pa sifizan pou dir dimoun zis pa panic e se la kot mon retourn lo mon premye pwen. Kominikasyon dan sa moman i pli enportan ki tou lezot keksoz, e se sa rezon ki mon ti’n osi demande dan mon Private Notice Question pou ki Minister Lagrikiltir e osi brans komers i vini pou adres nou. Mr Speaker sa i en sityasyon ki pe arive partou dan lemonn, kot dimoun pe fer panic buying akoz personn pa konnen kan ki sa sityasyon pou amelyore. Akoz apre tou keksoz i ankor pe deteryore e nou pa ankor ariv lo sa plato. Mwan osi mon ti a kontan dir avek dimoun pou pa antre dan panic e aste en gran kantite. En rezerv i toultan bon pou annan me pa egzazere, akoz ou frer ek ou ser ki napa sa kantite larzan i riske trouv li dan problenm. Lespri kominoter, solidarite ek lapartaz i devret vin bann valer ki enspir nou dan sa moman difisil.\nMr Speaker ozordi mon pe fer en lapel avek kouraz ek lasazes lepep Seselwa, sa i en moman grav dan nou listwar e bokou nou i annan lafreyer dan leker. Nou per pou nou menm e osi pou nou bann paran ek zanfan. Mon lapel pou zot se pour transform sa lafreyer dan en fason pozitiv ki pour gard nou solid dan sa moman difisil. Annou osi kiltiv en sans disiplin dan tou sa ki nou fer. Akoz sa pou permet nou fer sa ki byen e anpes nou met a risk nou lekor e bann dimoun ki nou kontan, Lasanble Nasyonal an antye i debout lo kote tou Seselwa san okenn eksepsyon, se dan linite ki nou pou travers sa siklonn e se dan linite menm ki nou pou reisi re met nou pei lo en semen normalite. Mon swet tou Seselwa bon kouraz dan milye sa konba e mon dir nou en pep ki for e alors annou montre nou lafors ankor enn fwa. Mr Speaker, avan mon terminen pou tou manm piblik mon ti ava kontan lir sa Private Notice Question ki mon ti’n anmennen.\nKestyon ki mon ti pe demande se; ‘’Etandonnen ki nou pei Sesel parey lezot pei pe fer fas avek danze COVID-19 e ki son lenplikasyon i serye pou tou sekter nou lavi, dan lespri solidarite e avek bi anmenn nou pep ansanm par ganny bon lenformasyon, eski sa bann Minister spesifik savedir;- Lasante Tourizm, Finans, Komers, Ledikasyon ek Lagrikiltir i kapab donn Lasanble dernyen mezir ki zot pe pran sityasyon aktyel zot analiz stratezi ek prozeksyon afen ki Seselwa i ava pli byen prepar zot pou okenn evantyalite.’’ Mr Speaker mon bezwen dir avek tou regre ki mon vreman dezapwente, mon dezapwente ki Gouvernman i deside pou pa war sa kestyon enportan pou vin isi dan Lasanble pou ekout reprezantan zot pep;- reprezantan Lepep Seselwa. E an mezir ki nou lo nou kote nou anvi ekout nou pep pou nou kapab envok pwisans Bondye lo nou pep dan sa moman zot, zot pe regard li dan en fason diferan fason. Prezidan pou adres mezir sipor Vandredi, me ki mannyer i kapab fer sa si i pa ekout reprezantan Lepep – nou ki bann reprezantan Lepep ki’n ganny elekte. Alors Mr Speaker mon pou demann ou leskiz pou la ozordi nou pe demann ou leskiz pou tou nou bann Manm lo sa kote, akoz larestan biznes ki lo Order Paper osi napa okenn irzans ladan e Gouvernman pa pe trouv sa sityasyon COVID-19 ase irzan pou li vin dan Lasanble, alor nou pe sorti dan Lasanble! Mersi bokou.\n(LDS walks out)\nBon, mon ti zis remersi Onorab Ramkalawan pou zon Ladres. An vi desizyon ki LDS pe pran nou pou napa en quorum pou nou kapab kontinyen. E avek sa mon ti a kontan remersi tou bann Manm ki’n vini la bomaten, remersi tou bann manm piblik ki a lekout. E osi tou mon ti a kontan remersi Minis pou Finans ek son delegasyon ki’n deza prezan parmi nou kot nou ti pou kontinyen lezot travay ki lo nou Order Paper. E mon ava prezant en leskiz from the Chair ki nou pa pou kapab kontinyen nou sitting ozordi. E mon ti a kontan enform bann Manm ABC ki toudswit nou ava rankontre dan Speaker’s Conference Room pour nou regard nou travay pour nou regard nou travay pour sa 2 zour.\nPa vo lapenn nou pou vini Mr Speaker. I regretan sa sityasyon. Me pa vo lapenn, nou pou vini nou osi.\nBon mon deza napa en …\nDakor. Ava fini avan mon adjourn. Mon deza napa en quorum, mon pa kapab adres Lasanble.\n(Ki ou pe debout, ale! Ou pe debout kwa? Ale!)\nI ok Onorab Commarmond.\nMwan ki annan laparol, ok? Nou pou adjourn Lasanble an vi ki nou napa en quorum e nou pa kapab kontinyen nou travay. E parey mon’n dir mon ava demann bann Manm ABC pou nou rankontre toudswit dan Speaker’s Conference Room e si ABC osi tou pa prezan, then mwan ki pou bezwen pran en desizyon final, lo ki mannyer nou pou travay pandan sa semenn.\nLasanble i adjourn ziska notis ki ava sorti kot Lofis Speaker kan nou pou tre zwenn e ki travay ki nou pe pran. E ankor enn fwa mon prezant leskiz avek Minis ek son delegasyon e osi tou Manm piblik deor ki pe ekout travay Lasanble.


Lazenes i anim lavil avek laserenad\nSerten semen dan lavil ti’n bloke pour sa laserenad par plis ki 200 zenn ki ti marse, sante e danse, akonpannyen par bann lanmizik tradisyonnel tou dilon Lari Albert ziska kot lorloz.\nLorloz – ki ti ganny konstri an 1903 dan selman nef zour – ti annan en rol senbolik pour sa aktivite, kot i ti ganny regarde konman leker lavil Victoria.\nEn gran lafoul ti’n desann pour sa levennman e parmi ti Minis pour Devlopman Sosyal ek Kiltir Bernard Shamlaye, sekreter prensipal pour kiltir Raymonde Onezime, e sef egzekitif Konsey Nasyonal Lazenes Vicky Van der Westhuizen.\nSa levennman ti osi servi pour transfer responsabilite antretyen lorloz sorti kot William Lespoir, ki’n mentenir lorloz pour plis ki 25-an. Aprezan, sa responsabilite i pour Lenstiti Teknolozi Sesel (SIT). En lagreman pour sa transfer ti ganny sinyen ant direkter zeneral kiltir Marcel Rosalie e en ansenyan lekol SIT, Hubert Barbe. Apre sa, Msye Lespoir ti senbolikman remet lakle sa lorloz avek de etidyan sa lekol. Minis Shamlaye ti prezant Msye Lespoir avek en sertifika apresyasyon pour son bon travay pandan tou sa bann lannen.\nMadanm Van Der Westhuizen ti adres lafoul kot i ti dir ki i annan tou lendikasyon ki ozordi nou lazenes i kapab zwe en rol enportan pour antretenir, prezerve e promouvwar nou leritaz kiltirel.\n«Malgre ki lemonn i pas atraver diferan evolisyon lo en baz kotidyen, bann zenn i bezwen reste determinen pour sirmont tou defi e vin bann gardyen nou patrimwann kiltirel,» i ti dir.\nApre sa ti annan en manifestasyon kiltirel kot sa plis ki 200 zenn ti demontre plizyer ladans tradisyonnel tel ki berlin, kotis anglisan, avan 3, ronn ek moutya. Ti osi annan en group kiltirel sorti Repiblik Filipin ki ti pran par dan sa aktivite e osi demontre enpe zot bann kostim tradisyonnel. E malgre lapli ti pe menas sa levennman, tou sa ki ti la ti sertennman pas en bon moman, sirtou avek bann ladans tradisyonnel kot menm manm piblik ti zwenn bann zenn e dans en parti avek zot.


Danyel ek trou lyon | Leson Labib pour zanfan\nLIR AN Acholi Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Batak (Toba) Bicol Bislama Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Cuban Sign Language Czech Dangme Danish Dutch Edo Efik English Estonian Ewe Fijian Finnish Fon French Ga Galician Garifuna Georgian German German Sign Language Greek Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Irish Isoko Italian Italian Sign Language Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korean Kreol Seselwa Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mexican Sign Language Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Russian Rutoro Samoan Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sinhala Slovak Slovenian Spanish Spanish Sign Language Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nEn lot lerwa Babilonn ti Daryis sorti Medi. Daryis ti remarke ki Danyel ti spesyal. I ti met Danyel ansarz bann dimoun pli enportan dan sa pei. Sa bann dimoun ti zalou e zot ti anvi touy Danyel. Zot ti konnen ki Danyel ti priy Zeova trwa fwa par zour, alor zot ti dir Daryis: ‘Nou lerwa, nou devret fer en lalwa ki tou dimoun i devret priy zis avek ou. Nenport dimoun ki dezobei sa lalwa i devret ganny zete dan trou lyon.’ Daryis ti kontan sa nide, alor i ti siny sa lalwa.\nDek ki Danyel ti tann sa nouvo lalwa, i ti al kot li. Devan en lafnet ki ti ouver, i ti tonm azenou e konmans priy Zeova. Sa bann zonm zalou ti antre dan son lakaz e ti vwar li pe priye. Zot ti tay kot Daryis e dir: ‘Danyel pe dezobei ou. I priy avek son Bondye trwa fwa par zour.’ Daryis ti kontan Danyel e i pa ti anvi touy li. Tou dilon lazournen, i ti sey mazin en fason pour sov Danyel. Me menm lerwa pa ti kapab sanz en lalwa ki i ti’n sinyen. I ti bezwen donn lord son bann zonm pour zet Danyel dan trou lyon.\nSa zour swar, Daryis ti sitan trakase akoz Danyel ki i pa ti kapab dormi. Son lannmen bomaten, i ti tay kot trou lyon e dir Danyel: ‘Eski ou Bondye in sov ou?’\nDaryis ti tann en lavwa. I ti lavwa Danyel! I ti dir Daryis: ‘Lanz Zeova ti ferm lagel bann lyon. Zot pa’n fer mwan okenn dimal.’ Daryis ti vreman kontan! I ti donn lord pour tir Danyel dan sa trou. Danyel ti napa en sou grife lo li. Apre, lerwa ti donn sa lord: ‘Zet sa bann zonm ki ti akiz Danyel dan trou lyon.’ Ler sa bann zonm ti ganny zete dan sa trou, bann lyon ti devor zot.\nDaryis ti donn sa lord son pep: ‘Tou dimoun i devret annan en gran respe pour Bondye Danyel. I’n sov Danyel dan trou lyon.’\nEski ou priy Zeova toulezour parey Danyel?\n“Zeova i konnen ki mannyer pour delivre dan leprev bann dimoun ki annan devosyon pour li.”—2 Pyer 2:9\nKestyon: Ki Danyel ti fer trwa fwa par zour? Ki mannyer Zeova ti sov Danyel?